Drapssiktet 15-åring prøvde å ta tjenestepistol fra politiet
MMS/SMS: 2200 E-post: 2200@vg.no Tlf: 22 00 00 00 Det får VG bekreftet fra flere uavhengige kilder. Den 15 år gamle jenta er siktet for overlagt drap etter at hun i slutten av oktober skal ha lurt vergen sin Anna Kristin Gillebo Backlund (30) i en felle ved institusjonen Små Enheter i Vollen. Hun har erkjent drapet, men nekter for at det var planlagt.Det var etter et fengslingsmøte i Asker og Bærum tingrett onsdag i forrige uke at den drapssiktede tenåringsjenta forsøkte å ta tjenestevåpenet fra en kvinnelig politibetjent. Hun skal ikke ha vist noen tegn i forkant, men skal ha sett sitt snitt da politibetjenten var uoppmerksom, får VG opplyst. Politiet klarte imidlertid å overmanne tenåringsjenta. Ifølge VGs opplysninger ble hun lagt i bakken og påsatt håndjern, før hun ble kjørt tilbake til Bredtveit fengsel og forvaringsanstalt. Politimester Terje Nybøe i Asker og Bærum politidistrikt bekrefter episoden overfor VG, men ønsker ikke å kommentere detaljer i hendelsesforløpet. - Siktede tok tak i tjenestepistolen, men polititjenestekvinnen reagerte, og siktede klarte derfor ikke å ta den til seg. I tillegg er hylsteret laget slik at det er vanskelig å få tak i våpenet. Våre rutiner er fulgt, sier Nybøe. Episoden fant sted dagen etter at politiet startet å bære våpen som følge av den økte terrortrusselen mot Norge. - Jeg kan bekrefte at betjenten var bevæpnet på bakgrunn av den nye situasjonen, sier Nybøe. Forsvarer Cecilie Nakstad ønsker ikke å kommentere episoden.Sosionomen Anna Kristin Gillebo Backlund var midlertidig ansatt ved institusjonen for å følge opp den unge jenta med en broket forhistorie. Til tross for at de hadde en god relasjon, mener politiet at den unge jenta i all hemmelighet hadde lagt en detaljert plan for å drepe 30-åringen denne natten i oktober. Hun skal ha valgt vergen som sitt offer fordi hun var kvinne, blant annet fordi de vil gjøre mindre motstand hvis de utsettes for en drapshandling, får VG opplyst. Etter å ha satt vergen sin ut av spill ved hjelp av et belte, skal den drapssiktede 15-åringen ha hentet en kniv som var innelåst av sikkerhetshensyn, får VG opplyst. Deretter skal hun ha gått løs på sosionomen. Den foreløpige obduksjonsrapporten påviste ingen entydig dødsårsak, men konkluderte med at både kvelning og blodtap «kan ha bidratt til dødens inntreden». De sakkyndige som gjennomførte obduksjonen var usikre på om Anna Kristin allerede var død da hun ble påført stikkskadene. Forsvareren har siden pågripelsen forsøkt å få presset gjennom et egnet sted for tenåringsjenta i varetektsperioden hvor hun kan få nødvendig behandling - men uten å lykkes.
Den drapssiktede 15-åringen ble lagt i bakken og påsatt håndjern da hun etter et fengslingsmøte forsøkte å ta tjenestevåpenet til en kvinnelig politibetjent.